Broj: 711-I-540-P-290-21/23-05-17

Zagreb, 22. ožujka 2023.g.

 **Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Slavka Kozine, člana Upravnog vijeća Hrvatske izvještajne novinske agencije (u daljnjem tekstu: HINA),** pokrenutom Odlukom Povjerenstva broj: 711-I-30-P-290-21/23-03-17 od 1. srpnja 2022., na 2. sjednici, održanoj 22. ožujka 2023.g., donosi sljedeću

**ODLUKU**

1. **Propustom da po pisanom nalogu Povjerenstva, u danom roku koji je protekao 5. studenoga 2021.g., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost člana Upravnog vijeća HINA-e, dužnosnik Slavko Kozina, počinio je povredu članka 10., u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Slavku Kozini izriče se sankcija obustave isplate dijela neto mjesečne plaće u ukupnom iznosu ukupnom iznosu od 265,45 eura[[1]](#footnote-1)/2.000,00 kuna, koja će trajati 2 mjeseca, a izvršit će se 2 jednaka uzastopna mjesečna obroka, svaki u pojedinačnom iznosu od 132,72 eura/1.000,00 kuna.**

Obrazloženje

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a. Navedeni je Zakon stupio na snagu 25. prosinca 2021.

S obzirom da je prva radnja povodom koje je formiran predmet P-290/21 učinjena prije stupanja ZSSI/21-a na snagu te da se isti predmet vodi u odnosu na okolnosti nepodnošenja izvješća o imovinskom prema odredbama ZSSI-a, koji je bio u primjeni do 24. prosinca 2021., isti će biti dovršen sukladno odredbama ZSSI-a.

Povjerenstvo je na 178. sjednici, održanoj 1. srpnja 2022.g. pokrenulo postupak za odlučivanje o sukobu interesa protiv dužnosnika Slavka Kozine, člana Upravnog vijeća HINA-e, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 5. studenoga 2021., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na navedenu dužnost.

Navedenu odluku o pokretanju dužnosnik je zaprimio 12. siječnja 2023., te se na istu očitovao u otvorenom zakonskom roku.

U očitovanju dužnosnik u bitnome navodi da priznaje propust podnošenja izvješća o imovinskom stanju, te da je 20-ak godina radio u privatnom sektoru, zbog čega nije dovoljno ozbiljno shvatio navedenu zakonsku obvezu, što je glavni razlog predmetnog propusta. Nadalje navodi kako nije imao namjeru svjesno izbjeći propisanu obvezu te da ima poslovne obveze u društvu Naša djeca d.o.o., kao i u Zajednici nakladnika i knjižara Hrvatske gospodarske komore.

Zaključno ističe da je stupio u kontakt s nadležnim stručnim Povjerenstva i da je podnio izvješće o imovinskom stanju, te iznosi ispriku i žaljenje zbog propusta podnošenja izvješća o imovinskom stanju.

Povjerenstvo utvrđuje da je 18. siječnja 2023., odnosno nakon donošenja odluke o pokretanju postupka, dužnosnik podnio izvješće o imovinskom stanju povodom stupanja na dužnost člana Upravnog vijeća HINA-e.

Uvidom u Registar dužnosnika kojeg vodi Povjerenstvo, utvrđeno je da je dužnosnik Slavko Kozina dana 2. lipnja 2021. stupio na dužnost člana Upravnog vijeća HINA-e.

Člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor. S obzirom da članove Upravnog vijeća HINA-e, sukladno članku Zakona, imenuje Hrvatski saboru, Slavko Kozina je povodom obnašanja navedene dužnosti obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Sukladno članku 23. ZSSI-a Povjerenstvo vrši provjeru podataka iz podnesenih izvješća o imovinskom stanju dužnosnika. Prethodna (administrativna) provjera vrši se za svako podneseno izvješće o imovinskom stanju dužnosnika, prije objave podataka iz izvješća na internetskim stranicama Povjerenstva.

U provedenom postupku prethodne (administrativne) provjere izvješća o imovinskom stanju dužnosnika Slavka Kozine, Povjerenstvo je utvrdilo da dužnosnik nije u roku od 30 dana od dana stupanja na dužnost člana Upravnog vijeća HINA-e podnio izvješće Povjerenstvu o svojoj imovini.

Povjerenstvo je zaključkom broj 711-I-1556-IK-537/21-01-20 od 29. rujna 2021. pisanim putem pozvalo dužnosnika da u roku od 15 dana od dana primitka zaključka podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost člana Upravnog vijeća HINA-e, sukladno uputi iz obrazloženja navedenog zaključka. Dužnosnik je navedeni zaključak zaprimio dana 21. listopada 2021.

S obzirom da dužnosnik u danom roku od 15 dana od dana primitka gore navedenog zaključka nije ispunio obveze iz članka 8. i 9. ZSSI-a, Povjerenstvo je, na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Dužnosnik je bio dužan nakon stupanja na dužnost upoznati se sa obvezama propisanima odredbama ZSSI-a, koje ga obvezuju povodom obnašanja dužnosti člana Upravnog vijeća HINA-e, pa tako i s obvezom podnošenja izvješća o imovinskom stanju te po toj obvezi postupiti.

 Slijedom svega navedenog, Povjerenstvo je utvrdilo da je dužnosnik Slavko Kozina, član Upravnog vijeća HINA-e, propustio po pisanom pozivu Povjerenstva, u danom roku od 15 dana koji je protekao 5. studenoga 2021.g., podnijeti pravilno i potpuno ispunjeni obrazac izvješća o imovinskom stanju dužnosnika povodom stupanja na navedenu dužnost, čime je počinio povredu članka 10. ZSSI-a, u vezi s člankom 8. i 9. ZSSI-a te je odlučeno kao u točki I. izreke ove odluke.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Člankom 42. stavkom 3. ZSSI-a propisano je da će za povredu odredbi članka 10. i 27. ovog Zakona Povjerenstvo izreći sankciju iz stavka 1. točke 2. (obustava isplate dijela neto mjesečne plaće) i točke 3. (javno objavljivanje odluke Povjerenstva) istog članka, iz čega proizlazi da je za utvrđenu povredu članka 10. isključena mogućnost izricanja sankcije opomene.

Prilikom donošenja odluke o visini sankcije obustave isplate dijela neto mjesečne plaće, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti.

Člankom 44. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 265,45 eura/2.000,00 kuna do 5.308,91 eura/40.000,00 kuna vodeći računa o težini i posljedicama povrede Zakona.

Prilikom donošenja odluke o visini sankcije Povjerenstvo je ocijenilo sve okolnosti iz kojih proizlaze težina i posljedice utvrđene povrede ZSSI-a. Kao okolnost koja opravdava izricanje manje sankcije unutar zakonom propisanog raspona, Povjerenstvo je ocijenilo činjenicu da je dužnosnik po prvi put stupio na dužnost u odnosu na koju je dužan podnijeti izvješće o imovinskom stanju, odnosno da dužnost člana Upravnog vijeća HINA-e obnaša u prvom mandat, kao i da je nakon pokretanja postupka ispunio svoju obvezu i podnio predmetno izvješće, te da priznaje propust.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 265,45 eura/2.000,00 kuna, koja će trajati 2 mjeseca, a izvršit će se 2 jednaka uzastopna mjesečna obroka, svaki u pojedinačnom iznosu od 132,72 eura/1.000,00 kuna

 Slijedom navedenog, odlučeno je kao što je navedeno točki II. Izreke.

PREDSJEDNICA POVJERENSTVA

 Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Slavko Kozina, osobnom dostavom
2. Objava na internetskoj stranici Povjerenstva
3. Pismohrana
1. Fiksni tečaj konverzije 7.53450 [↑](#footnote-ref-1)